Kalø Hovedgård
Kalø Hovedgård, hovedgård ved Rønde på Djursland med 914 ha under Fussingø Statsskovdistrikt. Efter nedrivning af Kalø Slot blev der i 1703 opført en trefløjet hovedbygning i bindingsværk ved slottets ladegård. Kalø var en del af stamhuset Frisenvold 1731-1802, kom 1825 i Hamborgslægten Jenischs besiddelse, men blev som tysk ejendom i 1945 konfiskeret af den danske stat; den udstykkedes bl.a. til statshusmandsbrug og Kalø Landbrugsskole. I 1948 bortforpagtedes Kalø til Jagtfonden, der bl.a. skulle forestå Kalø Jægerskole.
Jagthuset, opført 1898 ved arkitekt Hack Kampmann, blev efter ombygning og udvidelse i 1940'erne indrettet til Vildtbiologisk Station. Hovedbygningen inkl. Jagthuset (Jagtslottet) rummer i dag Sekretariatet for Nationalpark Mols Bjerge. Kalø Økologisk Landbrugsskole ligger syd herfor ligesom Højskolen på Kalø.
En ladebygning i bindingsværk fra 1727, Karlsladen, er nu indrettet som besøgscenter for Nationalpark Mols Bjerge.